布穀吟
作者：陳造
朝代：宋

paragraphs: 潑袴不容脫，鳥語徒殷勤。
輸租質農器，有袴那解新。
官中催科吏如虎，告時趣耕爾能許。
即今春種未入田，安得縣胥知愧汝。
卑棲俛喙良易謀，聒聒彊任田家憂。
啼時未旦夜不休，班班血痕銜口頭。
人將近似測禽語，汝意真解憂農不。
或傳悍妻天所怒，姑不可撾渠不顧。
罰爲此鳥聲曩愆，警世毋爲郭家婦。
南方諛佛古到今，人持數珠家梵音。
區區說似一百八，譏訶勸相知何心。
浙風淮俗隔江水，意解禽言乃如此。
蘇黄妙句誰嗣之，兩地流傳併須紀。
世間儒墨紛相攻，巨細彼此臧穀同。
爭如痛飲卧長晝，付渠馬耳射東風。